DA Den Europæiske Unions Tidende C 156/1

RÅDETS RESOLUTION

af 8. juni 2010

om koordinering af Controlled Foreign Corporations (CFC-reglerne) og reglerne om tynd kapitalisering i Den Europæiske Union

2010/C 156/01

RÅDET FOR DEN EUROPÆISKE UNION,

SOM ERINDRER OM meddelelserne fra Kommissionen til Rådet, Europa-Parlamentet og Det Europæiske Økonomiske og Sociale Udvalg om samordning af medlemsstaternes systemer for direkte beskatning i det indre marked (19. december 2006) (1) og om anvendelsen af foranstaltninger til bekæmpelse af misbrug inden for direkte beskatning — i EU og i relation til tredjelande (10. december 2007) (2), og om Rådets konklusioner af 27. marts 2007 om samordning af medlemsstaternes systemer for direkte beskatning i det indre marked,

SOM ANERKENDER nødvendigheden af at finde den rette balance mellem den offentlige interesse i at bekæmpe misbrug og beskytte medlemsstaternes beskatningsgrundlag og behovet for at undgå uforholdsmæssigt strenge restriktioner på grænseoverskridende aktiviteter inden for EU,

SOM NOTERER SIG, at regler for bekæmpelse af misbrug kan antage mange forskellige former, såsom et generelt misbrugsbegreb baseret på lovgivning eller udviklet i retspraksis eller mere specifikke bestemmelser om misbrug, såsom Controlled Foreign Corporations (CFC-reglerne); som ligeledes noterer sig, at en række medlemsstater også finder, at reglerne om tynd kapitalisering kan medvirke til at forebygge misbrug; som også minder om, at EU's selskabsskattedirektiver indeholder regler for bekæmpelse af misbrug,

SOM NOTERER SIG, at udtrykket »regler om tynd kapitalisering« i denne resolution henviser til de regler om tynd kapitalisering, der tager sigte på at forebygge misbrug, og ikke alle regler om tynd kapitalisering i almindelighed, og som finder, at regler om tynd kapitalisering, der overholder armslængdeprincippet, vil kunne forebygge skatteundgåelse og/eller opretholde en afbalanceret fordeling af beskatningsgrundlagene,

SOM FINDER, at CFC-regler eller regler om tynd kapitalisering vil kunne udgøre begrænsninger for udøvelsen af de traktatfæstede friheder, når de medfører en forskel i behandlingen af objektivt sammenlignelige nationale og grænseoverskridende situationer,

SOM MINDER OM, at det ifølge EU-Domstolens retspraksis kan være berettiget at indføre begrænsninger for de traktatfæstede friheder inden for EU af tvingende grunde, der vedrører samfundets interesse, såsom behovet for at forebygge skatteundgåelse og/eller behovet for at opretholde en afbalanceret fordeling af beskatningsgrundlagene mellem medlemsstaterne, så længe de står i rimeligt forhold til sådanne mål, og om, at forebyggelse af skatteundgåelse i forbindelse med »rent kunstige arrangementer« generelt er begrundet,

SOM FINDER, at det kan være nyttigt, at CFC-reglerne og reglerne om tynd kapitalisering omfatter »safe-harbour«-kriterier, for at dække situationer hvor sandsynligheden for misbrug er størst, så længe skatteyderen får mulighed for at fremlægge beviser for det modsatte,

SOM i øvrigt UNDERSTREGER, at de vejledende principper er et politisk engagement, som det er den enkelte medlemsstat, der træffer beslutning om at gennemføre, og som derfor ikke berører medlemsstaternes rettigheder eller forpligtelser eller medlemsstaternes og Unionens respektive beføjelser i henhold til traktaten, og som navnlig ikke kræver, at de medlemsstater, der ikke har den type regler, der henvises til i denne resolution, indfører sådanne regler,

ANBEFALER, at medlemsstaterne, når de anvender CFC-regler og regler om tynd kapitalisering inden for EU, som ikke finder anvendelse i tilsvarende situationer internt i medlemsstaten, følger nedenstående grundprincipper:

A. I forbindelse med anvendelse af CFC-reglerne omfatter en ikke-udtømmende liste over de indikatorer, der peger på, at overskud kan være blevet kunstigt omdirigeret til et CFC, navnlig følgende punkter: a) der er ikke tilstrækkelig mange gyldige økonomiske eller forretningsmæssige begrundelser for fordeling af overskud, og denne afspejler derfor ikke den økonomiske realitet b) grundlæggende svarer det registrerede selskab ikke til en reel etablering, hvorfra der faktisk udøves økonomisk virksomhed c) der er ingen forholdsmæssig sammenhæng mellem de aktiviteter, som CFC′et tilsyneladende udøver, og udstrækningen af dets fysiske eksistens med hensyn til lokaler, personale og udstyr d) det selskab, der ikke er etableret i det pågældende land, er overkapitaliseret og har betydelig større kapital end nødvendigt for at udøve sin aktivitet e) den skattepligtige person har indgået arrangementer, der er blottet for økonomisk realitet, ikke tjener noget eller et meget lille forretningsmæssigt formål, eller som kan være i strid med almindelige forretningsinteresser, hvis ikke de er indgået med henblik på at undgå skat.

B. Med hensyn til reglerne om tynd kapitalisering, som skal overholde armslængdeprincippet, foretages vurderingen i hvert enkelt tilfælde. En ikke-udtømmende liste over de indikatorer, der peger på kunstig overførsel af overskud, omfatter navnlig følgende: a) gældsniveauet er for højt i forhold til egenkapitalen b) den nettorente, som selskabet har betalt, overstiger en vis tærskel for resultatet før renter og skat (EBIT) eller for resultatet før renter, skat og af- og nedskrivninger (EBITDA) c) en sammenligning mellem selskabets egenkapitalandel og koncernens egenkapitalandel globalt viser, at gælden er for høj.

UNDERSTREGER, at administrativt samarbejde kan være af afgørende betydning, når det gælder om at sikre effektiviteten af misbrugsbekæmpende foranstaltninger, og understreger derfor betydningen af medlemsstaternes gensidige bistand til at afsløre og bekæmpe misbrugsordninger.

(1) KOM(2006) 823 endelig.

(2) KOM(2007) 785 endelig.